Emgann Cheonan

Emgann Cheonan a oa bet an trede hini etre nerzhioù lu an US Army stadunanat hag Arme Pobl Korea eus an Norzh e-kerzh Brezel Korea. An emgann a oa bet noz ar 7/8 a viz Gouhere 1950, e kêr Chonan e kornôg Sukorea. Echuet e oa an emgann gant un trec'h norzhkorean, stourmet e oa bet kreñv tro-dro kêr hag e kêr e-pad an noz ha diouzh mintin betek ma vije rediet Stadunaniz da gilañ.

Ar 34 rejimant troadegiezh hag ar 24 divizion troadegiezh a oa bet kefridiet gant talañ ha daleañ ar muiañ a amzer posubl ar 4re divizion troadegiezh, hag a oa o vont war-zu ar su goude an trec'hioù en emgann Osan hag emgann Pyongtaek en devezhioù a-raok. Ar rejimant en doa savet un difennerezh e norzh ha su Cheonan, evit ne vije ket aesaet trec'h Norzhkoreaniz en un emgann kêrel. Al lec'hioù choazet evit gortoz al lu norzhkorean a oa reoù a strishae etre menezioù hag ar Mor Melen.

An 3 batailhon eus ar 34 troadegiezh en doa savet ul lec'h difenn e norzh kêr, ha pa oa erruet an noz e oa bet taget gant un nerzh norzhorean kalz galloudusoc'h harpet gant tankoù. Ar soudarded stadunanat na oant ket armet a-walc'h a-enep an tankoù, ha rediet e oant bet da gilañ e kêr. Kolonennoù Norzhkoreaniz gant tankoù T-34 dirazo, a oa deuet-tre e kêr eus an daou du, ha troc'het nerzhioù an difennerien e daou. An emgann en doa degaset distruj 3 batailhon ar 34 rejiman troadegiezh, ha marv er stourm ar c'horonal Robert R. Martin, komandant nevez eus ar rejimant-mañ.
Rummad:Emgannoù Brezel Korea